Man 4 weke ná fratsongeluk eindelik geopereerJohan Botha ná vandeesweek se operasie. (Foto: Verskaf) Johan Botha (39) van Centurion is vandeesweek ná ŉ uitmergelende wagperiode van vier weke eindelik geopereer nadat hy verlede maand sy ruggraat ernstig beseer het toe hy kop eerste in ŉ openbare swembad met troebel water by ŉ vakansieoord buite Pretoria geduik het. Caroline Hanekom, Botha se suster, het Woensdag aan Maroela Media gesê haar broer is Maandagoggend vir sowat twee uur lank in ’n teatersaal van die Kalafong-hospitaal in die weste van Pretoria voorberei voordat hy ŉ operasie van ses en ŉ half uur ondergaan het. Hanekom verduidelik dat Botha tydens dié operasie aan die voorkant van sy nek oopgesny is sodat ŉ dokter aan die agterkant van sy nek kon werk. Sy slukderm is hiervoor tydens die operasie “geskuif”. Hy het ook sedert die operasie ŉ dreineringspyp in sy keel. “Hy het verskriklik seer. Hy kan skaars praat.” Johan Botha kort ná die ongeluk. (Foto: Verskaf) Maroela Media het vroeër berig Botha het die bodem van die swembad met sy kop getref toe hy op 14 September saam met sy vrou, kinders en ander familielede vir die naweek by die oord uitgespan het. Sy C7-nekwerwel het met die duikslag as’t ware ontplof en gedisintegreer. Sy C5-nekwerwel is ook beseer. Botha moes ná die ongeluk in ondraaglike pyn sy beurt in die hospitaal afwag totdat hy eindelik geopereer kon word. Hanekom verduidelik dat dit in dié stadium nog te vroeg is om vas te stel of die operasie suksesvol verloop het. Voorlopig moet Botha homself stil hou totdat die swelling gesak en ŉ skandering van sy nek gedoen kan word. Hy sal minstens nog twee tot drie weke in die hospitaal moet aansterk. “Dit was vir hom ŉ verligting om eindelik teater toe te gaan maar hy sukkel nou weer aangesien hy in verskriklike pyn is en stil moet lê. Dit sal beter gaan as hy net weer by die huis is.”